EESTI ADVOKATUURI JUHATUS

ISTUNGI PROTOKOLL

9. jaanuar 2018. a nr 1

Tallinn

Sõna „advokaadibüroo“ kasutamine ärinimes mitmuses

Advokaat märgib oma pöördumises, et AdvS § 49 lg 2 järgi on advokaadibüroo pidajaks *inter alia* advokaadiühing. Sama paragrahvi lõige 3 täpsustab, et äriühing (st advokaadiühing) võib pidada üht või mitut advokaadibürood. AdvS § 52 sätestab *expressis verbis*, et advokaadiühingu ärinimes peab sisalduma sõna „advokaadibüroo”. Advokaat tõstatab küsimuse, kas siin ei peaks lubama kasutada sõna “advokaadibüroo” ka mitmuses. Kui advokaadiühingul (st juriidilisel isikul) on mitu bürood (seaduse mõttes advokaadiühingule kuuluvat ettevõtet), oleks korrektne, kui advokaadiühingu nimi oleks kirjutatud mitmuses, nt *“Andressoni Advokaadibürood”* ja selle Pärnus asuva büroo puhul „*Andressoni Advokaadibürood – Pärnu büroo”* või*“Andressoni Advokaadibürood – perekonnaõiguse büroo”*.

Juhatus leiab, et kuivõrd advokatuuriseaduse sõnastus ei keela kasutada sõna „advokaadibüroo“ mitmuses, on lubatud sõna „advokaadibüroo“ kasutamine nii ainsuses kui ka mitmuses. Seejuures tuleb aga AdvS §-st 52 lähtudes silmas pidada, et sõna „advokaadibüroo“ kasutamine mitmuses ei tohi olla kliente eksitav. Eksitav oleks sõna „advokaadibürood“ kasutamine eksitav nt juhul, kui advokaadiühing peab vaid ühte bürood.

Juhatus

O T S U S T A S:

Teavitada advokaati juhatuse seisukohast.